Selline hiigelprojekt nagu Kolme Kuru tamm avaldab arusaadavalt väga suurt ja mitmekülgset ning sealhulgas ka vastuolulist mõju Hiina rahvale ja loodusele. Nii sotsiaal-majanduslikult kui ökoloogilis-geograafiliselt on suurim negatiivne tegur veehoidla alla jäänud maade senisest kasutusest kõrvalejäämine ja sealsete elanike ümberasustamine. Paljude inimeste jaoks on oma senise kodu kaotamine elu suurimaid tragöödiaid, kuigi pakutav asenduskodu võib objektiivsetelt näitajatelt olla senisest isegi parem. Kolme Kuru tammi rajamisel tabas selline saatus Hiinas inimeste hulka, mis on võrdne umbes Eesti elanike koguarvuga. Veelgi olulisem oli ehk selliste hindamatute või pühade ajalooliste ja kultuuriliste mälestusmärkide hävimine, mida ei olnud võimalik teisaldada. Nende arv võib mõnede andmete kohaselt küündida 1300ni. Nimetatute hulgas on näiteks ka unikaalsed kõrgetel vertikaalsetel kaljuseintel rippuvad kirstud esivanemate jäänustega.